Diari Oficial de la Generalitat Valenciana


Sumari del DOGV 5987, del 02-04-2009 (2009/3489)

ORDE de 23 de març de 2009, de la Conselleria de Cultura i Esport, per la qual es convoca la concessió d'ajudes per a millorar l'equipament de les sales integrades en el Circuit Valencià de Teatre i Dansa.
-------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5987

Data del DOGV
:   02-04-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/3489


Data del document
:   23-03-2009

Organisme emissor
:   Conselleria de Cultura i Esport

Tipus de document
:   Ordre

Anàlisi jurídica

 Descriptors 

:   * empresa pública
    * ajuda pública
    * empresa privada
    * suport econòmic
    * equipament sociocultural
    * administració local
    * espectacles

ORDE de 23 de març de 2009, de la Conselleria de Cultura i Esport, per la qual es convoca la concessió d'ajudes per a millorar l'equipament de les sales integrades en el Circuit Valencià de Teatre i Dansa. [2009/3489]
El Circuit Valencià de Teatre i Dansa, previst en la Llei 7/2007, de 9 de febrer, de la Generalitat, d'Ordenació del Teatre i la Dansa, és el principal instrument de col·laboració i coordinació entre la Generalitat i les administracions públiques i les entitats titulars de les sales teatrals que l'integren.
El Circuit permet optimar els recursos disponibles i procurar una programació estable, diversificada i de qualitat de teatre i dansa als principals municipis i ciutats de la Comunitat Valenciana, que ajude a la creació i consolidació de nous públics.
En els pressupostos de la Generalitat per al 2009 figura una línia de subvenció destinada a finançar millores en l'equipament de les sales integrades en el Circuit Teatral Valencià, a fi de millorar-ne les prestacions i possibilitats.
Per tot això, fent ús de les facultats que em conferix l'article 28 de la Llei 5/1983, de 30 de desembre, del Consell,
ORDENE
Primer
Es convoca la concessió d'ajudes destinades a finançar inversions per a millorar l'equipament de les sales integrades en el Circuit Valencià de Teatre i Dansa i s'aproven les bases que han de regir esta convocatòria, les quals s'adjunten a esta orde com a annex I, així com el model de sol·licitud, que s'hi inserix com a annex II.
Segon
L'import màxim a concedir és de 250.000 €, que s'abonaran a càrrec de la línia T5522000 del capítol VII del programa 454.10 Promoció Cultural dels pressupostos de la Generalitat per a l'any 2009.
Disposició final
La present Orde produirà efectes des del dia de la publicació en el Diari Oficial de la Comunitat Valenciana.
Segons el que disposen els articles 107, 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, Reguladora de la Jurisdicció Contenciosa Administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
a) El recurs de reposició ha d'interposar-se davant de la consellera de Cultura i Esport en el termini d'un mes a comptar des de l'endemà de la publicació.
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la publicació.
En el cas que el recurrent siga una administració pública, caldrà ajustar-se al que disposa l'article 44 de la Llei Reguladora de la Jurisdicció Contenciosa Administrativa.
València, 23 de març de 2009
La consellera de Cultura i Esport,
TRINIDAD MARÍA MIRÓ MIRA
Annex I
Bases reguladores de la convocatòria d'ajudes per a finançar inversions per a millorar l'equipament de les sales integrades en el circuit valencià de teatre i dansa.
Primera. Objecte, condicions i finalitat
Les ajudes objecte d'esta convocatòria es concedixen per a finançar inversions en millores de l'equipament de les sales teatrals integrades en el Circuit Valencià de Teatre i Dansa realitzades el 2009.
Segona. Règim de les ajudes
1. La concessió d'estes ajudes s'ha d'efectuar en règim de concurrència competitiva.
2. Esta convocatòria es regix per les presents Bases Reguladores, per l'Orde que les aprova i, a més, per la Llei 38/2003, de 17 de novembre, General de Subvencions, i pel seu Reglament, i pel Text Refós de la Llei d'Hisenda Pública de la Generalitat Valenciana, aprovat pel Decret Legislatiu de 26/06/1991 del Consell de la Generalitat Valenciana.
Tercera. Import de les subvencions
1. Estes ajudes, per un import total màxim de 250.000 €, es financen a càrrec de la línia T5522000 del capítol VII del programa 454.10 Promoció Cultural dels pressupostos de la Generalitat per a l'any 2009.
2. L'import de les ajudes ha de ser el 50% del pressupost inicial de cada inversió seleccionada, i cada ajuda no pot sobrepassar individualment els 25.000 €. El 50% no sufragat per la Generalitat l'ha d'aportar l'ajuntament o l'entitat beneficiària de les subvencions.
3. Estes ajudes són incompatibles amb qualsevol altra concedida per a la mateixa inversió.
Quarta. Requisits per a sol·licitar les ajudes i forma d'acreditar-los
1. Poden sol·licitar estes ajudes els ajuntaments i les entitats propietaris de les sales integrades en el Circuit Valencià de Teatre i Dansa o anteriorment en el Circuit Teatral Valencià, creat mitjançant l'Orde de 17 de febrer de 1995 de la Conselleria de Cultura de la Generalitat Valenciana, que complisquen els requisits següents:
a) Pertànyer al Circuit Valencià de Teatre i Dansa o al Circuit Teatral Valencià amb anterioritat a l'1 de gener de 2009.
b) No haver sigut beneficiaris d'estes mateixes ajudes l'any 2008.
2. Els organismes públics creats per les corporacions locals que tinguen atribuïda la gestió de les seues sales teatrals, poden sol·licitar també estes ajudes d'acord amb els requisits anteriors i amb les condicions següents:
a) Si la sala teatral no figura en l'inventari de béns com a pròpia o adscrita a l'organisme, la participació en esta convocatòria haurà de ser autoritzada per l'ajuntament del qual depenga.
b) Correspon a l'organisme públic local sol·licitar l'ajuda, finançar-ne l'aportació a càrrec dels recursos propis que figuren en els seus pressupostos, contractar l'execució de la inversió i tots altres drets i obligacions derivats d'estes bases per als sol·licitants i beneficiaris de les ajudes.
3. Els sol·licitants no han d'acreditar documentalment les circumstàncies a què es referix l'apartat 1 d'esta base.
4. No poden obtindre la condició de beneficiàries d'estes ajudes les entitats privades sol·licitants que es troben, abans de la finalització del termini de presentació d'instàncies, en alguna de les circumstàncies previstes en els punts 2 i 3 de l'article 13 de la Llei General de Subvencions.
5. També s'exclouran les sol·licituds que no s'ajusten o incomplisquen els requisits exigits en estes bases i les que formulen aquells que, d'acord amb la Llei General de Subvencions, no puguen adquirir la condició de beneficiaris d'estes ajudes.
Cinquena. Òrgans competents per a la instrucció i resolució del procediment
1. La instrucció del procediment de concessió d'estes subvencions correspon a la Secretaria Autonòmica de Cultura.
2. La consellera o el conseller de Cultura i Esport és l'òrgan competent per a resoldre esta convocatòria. L'acte pel qual es resoldrà posarà fi a la via administrativa.
3. La proposta de resolució d'esta convocatòria l'ha de formular la Secretaria Autonòmica de Cultura, tenint en compte el dictamen d'una comissió tècnica presidida pel cap de l'Àrea de Promoció Cultural i integrada per dos representants de l'ens públic Teatres de la Generalitat i dos membres més nomenats per la Secretaria Autonòmica, un dels quals ha d'actuar com a secretari.
Sisena. Presentació de sol·licituds
1. La sol·licitud d'estes ajudes, juntament amb la resta de la documentació requerida, s'ha de presentar en el termini de trenta dies naturals, comptats des de l'endemà de la publicació d'esta convocatòria en el Diari Oficial de la Comunitat Valenciana.
2. La documentació assenyalada en esta base s'ha de presentar preferentment en el Registre General de Conselleria de Cultura i Esport o en els registres de les Direccions Territorials de Cultura i Esport d'Alacant, Castelló i València o per qualsevol dels mitjans establits en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
En el cas que s'opte per presentar la sol·licitud en una oficina de correus, es farà en un sobre obert perquè la instància o la documentació siguen datades i segellades pel funcionari o funcionària de correus en el tràmit d'admissió, tot això d'acord amb el Reial Decret 1829/1999, de 3 de desembre, pel qual s'aprova el Reglament que regula la prestació de servicis postals.
Setena. Termini de resolució i notificació i mitjà de notificació
1. Esta convocatòria ha de resoldre's i notificar-se als interessats en el termini màxim de sis mesos comptats des que produïsca efectes l'orde per la qual s'aprova. Transcorregut este termini sense resolució expressa, les sol·licituds es consideraran desestimades.
2. La resolució d'esta convocatòria s'ha de notificar únicament mitjançant la publicació en el Diari Oficial de la Comunitat Valenciana.
Huitena. Documentació que s'ha d'adjuntar a la sol·licitud
1. Les sol·licituds, que s'han de formular en el model que figura com a annex II de l'Orde de convocatòria, s'han d'acompanyar dels documents següents:
a) Certificat de l'acord, adoptat per l'òrgan de govern de la corporació local, l'organisme públic o l'entitat corresponent, en què s'aprova sol·licitar la subvenció i es faculta el representant per a subscriure'n la petició.
b) Pressupost detallat dels béns que s'han d'adquirir.
c) Breu memòria justificativa de la necessitat, importància i adequació de la inversió que s'ha de realitzar, que podrà contindre també qualsevol altra dada o informació la valoració de la qual permeta aplicar els criteris previstos en la base novena.
d) Justificació de no incórrer en les prohibicions per a obtindre la condició de beneficiari indicades en els punts 2 i, si és el cas, 3 de l'article 13 de la Llei General de Subvencions. Esta justificació es pot realitzar a través de testimoni judicial, certificat telemàtic, transmissió de dades o certificat administratiu, segons els casos. Quan este document no puga ser expedit per l'autoritat competent, podrà ser substituït per una declaració responsable atorgada davant la Secretaria Autonòmica de Cultura o d'un notari públic. En el primer cas s'haurà d'utilitzar el model que figura com a annex III en l'Orde que aprova estes bases.
2. En el cas previst en el punt 2 de la base quarta, han d'aportar-se, a més dels documents indicats, un dels documents següents:
a) Certificat, expedit pel secretari o la secretària de l'organisme públic, que acredite la inscripció de la sala teatral com a immoble en l'inventari de béns de l'organisme i el títol en virtut del qual se li atribuïx.
b) Certificat de l'acte o l'acord, adoptat per l'òrgan competent de l'ajuntament del qual depén, pel qual s'autoritza l'entitat pública a participar en esta convocatòria, expedit pel secretari o la secretària de la corporació local.
c) Certificat comprensiu de l'article dels estatuts de l'organisme públic pel qual se li atribuïx de manera expressa la gestió de la sala teatral on es durà a terme la inversió i és facultat per a realitzar operacions de conservació de l'edifici, subscrit pel secretari o la secretària de l'ens públic.
3. Si el sol·licitant és una administració pública, un organisme o una entitat pública o una fundació del sector públic, s'haurà de presentar una declaració responsable de trobar-se al corrent en les obligacions tributàries i amb la Seguretat Social a través del document model que figura com a annex III en esta convocatòria.
4. A més dels documents indicats en el punt 1 d'esta base, les entitats privades han d'aportar:
a) Fotocòpia del DNI del compareixent.
b) Fotocòpia del CIF de l'entitat.
c) Acreditació documental que l'entitat es troba al corrent en les obligacions tributàries i amb la Seguretat Social, que es pot fer en la forma que determinen l'Orde de 30 de maig de 1999 de la Conselleria d'Economia i Hisenda i el Reglament de la Llei General de Subvencions, aprovat pel Reial decret 887/2006, de 21 de juliol. Alternativament, es pot autoritzar la Secretaria Autonòmica de Cultura perquè obtinga de forma telemàtica les dades que figuren en la Tresoreria General de la Seguretat Social, en l'Agència Estatal d'Administració Tributària i en la Conselleria d'Economia, Hisenda i Ocupació, utilitzant el document model que s'inserix com a annex IV en l'Orde d'aprovació d'estes Bases Reguladores. L'opció escollida pel sol·licitant s'ha de fer constar en la sol·licitud. En el cas que no se n'indique cap, s'hauran d'aportar els certificats previstos en l'Orde de la Conselleria d'Economia i Hisenda esmentada.
5. Si la sol·licitud no complix els requisits exigits en la present base, es requerirà l'interessat perquè en el termini de deu dies corregisca la falta o adjunte els documents preceptius, amb la indicació que si no ho fera, es consideraria que hauria desistit de la seua petició, després de dictar una resolució prèvia segons els termes previstos en l'article 42, tal com s'establix en l'article 71.1, de la Llei de Règim Jurídic de les Administracions Públiques i del Procediment Administratiu Comú.
Novena. Criteris de valoració de les sol·licituds
1. La comissió tècnica que ha de valorar les sol·licituds haurà de tindre en compte per a elaborar el seu dictamen:
a) La necessitat la inversió, segons les carències d'equipament de la sala teatral.
b) L'adequació de la inversió proposada a les característiques de la sala i a la seua programació consolidada.
c) L'objecte de la inversió projectada i la seua incidència en la millora i modernització de l'equipament i les instal·lacions escèniques de la sala.
El primer d'estos criteris pot ser valorat per a cada sol·licitant amb un màxim de quatre punts i els dos restants amb un màxim de tres.
2. El dictamen de la comissió ha de contindre almenys una relació ordenada per puntuació de les sol·licituds valorades, una proposta de distribució inicial de les ajudes i, si n'hi ha, una proposta motivada de les peticions denegades.
3. La comissió podrà motivar la proposta de denegació en la valoració realitzada, qualificada amb menys de cinc punts sumant els tres criteris indicats.
4. El dictamen podrà contindre també observacions, anàlisis o aclariments complementaris relatius a l'aplicació dels criteris de valoració a les sol·licituds presentades.
Deu. Obligacions dels beneficiaris
1. Són obligacions dels beneficiaris d'estes ajudes:
a) Executar la inversió que fonamenta la concessió de la subvenció d'acord amb la proposta presentada i destinar l'ajuda obtinguda a finançar esta despesa.
b) Justificar documentalment l'execució de la inversió i el compliment dels requisits i les condicions previstos en la forma que regulen estes bases.
c) Sotmetre's a les actuacions de comprovació que puga efectuar la Conselleria de Cultura i Esport, així com a qualsevol altra comprovació i control financer que puga realitzar la Intervenció General de la Generalitat, aportant tota la informació requerida en l'exercici de les actuacions anteriors.
d) Comunicar a la Conselleria l'obtenció d'altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat. Esta comunicació ha d'efectuar-se tan prompte com es conega el fet i, en tot cas, abans de la justificació de l'aplicació donada als fons percebuts.
e) Fer constar la col·laboració de la Generalitat en la inversió, en el cas que s'instal·len cartells en l'obra.
f) Disposar dels llibres comptables, dels registres diligenciats i de la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com de tots els estats comptables i registres específics exigits per les Bases Reguladores de les subvencions, a fi de garantir l'adequat exercici de les facultats de comprovació i control.
g) Conservar els documents justificatius de l'aplicació dels fons rebuts, incloent-hi els documents electrònics, en la mesura que puguen ser objecte de les actuacions de comprovació i control.
h) Procedir al reintegrament dels fons percebuts en els casos previstos en l'article 37 de la Llei General de Subvencions.
i) Les que establisca la legislació general de subvencions i d'hisenda pública.
2. L'incompliment de les obligacions anteriors donarà lloc a l'exigència de les responsabilitats o sancions corresponents, d'acord amb la legislació vigent.
Onze. Justificació i pagament de les ajudes
1. Fins al 14 de novembre de 2009 inclusivament, els beneficiaris d'estes subvencions hauran de justificar l'execució de les inversions aportant un compte justificatiu de la despesa realitzada, que s'ha de formar amb els documents següents:
a) Factures originals o còpies compulsades pel secretari o la secretària de la corporació local o per funcionaris de la Secretaria Autonòmica de Cultura.
b) Certificat de recepció dels béns adquirits, i, si és el cas, dels treballs realitzats per a instal·lar-los, firmat per qui presidisca la institució o l'entitat pública i pel funcionari/ària responsable del servici, o actes de recepció emeses d'acord amb les disposicions de contractes del sector públic. Les entitats privades hauran d'aportar certificats o actes de recepció subscrits pel president o la presidenta i pel secretari o la secretària.
c) Declaració de les inversions realitzades que ha sigut finançades amb la subvenció i del seu cost desglossat per conceptes i proveïdors, subscrita per qui presidisca la institució o l'entitat beneficiària de l'ajuda.
d) Justificació documental dels fons destinats. S'ha d'aportar:
d.1. En el cas de corporacions locals i organismes públics dependents:
- Còpia compulsada del document comptable que continga la fase de reconeixement de les obligacions econòmiques produïdes per la totalitat de la despesa justificada.
- Certificat de l'Interventor comprensiu de la despesa realitzada per a finançar estes inversions, en què s'especifiquen la procedència i l'import dels fons destinats.
d.2. En el cas d'ens de naturalesa privada:
- Certificat expedit pel tresorer o la tresorera de l'entitat, comprensiu de la despesa realitzada per a finançar estes inversions, en què s'especifiquen la procedència i l'import dels fons destinats.
- Document que justifique el pagament dels béns adquirits a les empreses proveïdores, almenys pel mateix import de la subvenció concedida.
2. El termini indicat en el punt anterior d'esta base no és ampliable en cap cas.
3. Als efectes previstos en esta convocatòria, es considerarà que la despesa s'ha realitzat quan el beneficiari aporte la documentació indicada en el punt anterior, dins del termini fixat per a justificar les ajudes.
4. Una vegada revisada la documentació justificativa, s'ordenarà el pagament de la subvenció objecte d'esta convocatòria per un import igual al 50% de la quantitat correctament justificada, sense superar en cap cas l'import de la subvenció concedida. La subvenció es farà efectiva mitjançant una transferència al compte bancari indicat per cada beneficiari en la sol·licitud.
5. El pressupost definitiu de cada inversió subvencionada, a l'efecte de justificació d'estes ajudes, haurà de ser igual al doble de l'import de l'ajuda concedida. Els beneficiaris no hauran de justificar les despeses que superen el pressupost definitiu de la inversió.
6. Les subvencions no pagades totalment o parcialment perquè no s'ha executat la inversió o perquè la justificació documental és incorrecta, incompleta o insuficient, quedaran sense efecte a partir de la data indicada en el punt 1 d'esta base, sense necessitat d'un nou tràmit que declare els beneficiaris en esta situació.
D'acord amb el que preveu l'article 34.3 de la Llei General de Subvencions, els beneficiaris que incórreguen en la circumstància indicada en el paràgraf anterior o en les previstes en l'article 37 de la mateixa llei, perdran el dret a cobrar totalment o parcialment la subvenció.
Tot això sense perjuí dels casos en què siga procedent incoar un expedient sancionador d'acord amb l'article 52 i següents de la Llei General de Subvencions.
7. Els sobrants produïts per l'aplicació del que disposa el número anterior no podran ser reassignats a altres beneficiaris.
8. En el cas que es produïsquen economies per baixes en les adjudicacions, els beneficiaris d'estes ajudes podran adquirir altres béns que complisquen íntegrament la finalitat i les condicions d'esta convocatòria. Estes noves adquisicions s'hauran de finançar amb la subvenció concedida i amb l'aportació del beneficiari en percentatges iguals i sense que d'això puga derivar cap dret a un increment de la subvenció inicial.
Dotze. Disposicions generals
1. Tota alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions concedides per altres administracions o ens públics o privats, podran donar lloc a la modificació o revocació de la resolució de concessió.
La modificació o revocació de la subvenció ha de ser acordada mitjançant una resolució de la consellera de Cultura i Esport, amb l'audiència prèvia dels interessats durant un termini de deu dies.
2. Serà procedent el reintegrament de les subvencions percebudes en els casos previstos en l'article 37 de la Llei General de Subvencions.
3. En esta convocatòria es consideren despeses subvencionables els costos d'adquisició dels béns destinats a millorar l'equipament de les sales teatrals integrades en el Circuit Valencià de Teatre i Dansa, així com els de la seua instal·lació quan siga necessari i així s'acredite mitjançant un projecte o un document subscrit per un tècnic competent. Els costos d'instal·lació no podran superar el 25% del pressupost total de la inversió que figure en la sol·licitud de l'ajuda.
4. Es podran acceptar les inversions realitzades a partir de l'1 de gener de 2009.
5. Els beneficiaris de les ajudes hauran de contractar les inversions d'acord amb l'article 31 de la Llei General de Subvencions.
6. Els beneficiaris d'estes ajudes s'obliguen, pel fet d'acceptar-les, a destinar els béns adquirits a la finalitat que n'ha originat la concessió almenys durant un termini de cinc anys des de la recepció efectiva.
7. Les ajudes concedides mitjançant esta convocatòria no necessiten ser notificades a la Comissió Europea, d'acord amb els articles 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, perquè no complixen el requisit de l'avantatge econòmic per a una empresa, ni el de falsejament de la competència que afecte els intercanvis comercials entre els estats membres de l'apartat 1 de l'article 87 del Tractat Constitutiu de la Comunitat Europea.
8. Als efectes d'esta convocatòria, i mentre no s'aprove el Reglament Orgànic i Funcional de l'ens públic Teatres de la Generalitat previst en la Llei 7/2007, de 9 de febrer, d'Ordenació del Teatre i la Dansa, podran participar-hi tots els ajuntaments i les entitats públiques i privades que integraven el Circuit Teatral Valencià, creat per l'Orde de 17 de febrer de 1995 de la Conselleria de Cultura.